मडगांवः 'कोमुल' ही सत्य कथात्मक कादंबरी. लेखक वसंत सैल हांणी एके दिव्यांग व्यक्तीचे जिणेचेर हे पुस्तक अभ्यासपूर्ण बरयलां. ही कादंबरी वाचतना एका दोळ्यांत दुख्खाचें दूक जाल्यार दुसऱ्या दोळ्यांत खोशयेचें दूक येता, अशें प्राचार्य माधव कामत हांणी सांगलें.
 मडगांवच्या रवींद्र भवनांत वसंत सैल हांचे 'कोमुल' कादंबरीच्या लोकार्पण सुवाळ्यांत प्रा. कामत मुखेल सोयरे म्हूण उलयताले. तांचे वांगडा माचयेर मानाचे सोयरे म्हूण डॉ. भूषण भावे, महाबळेश्वर सैल आनी लेखक वसंत सैल हाजीर आशिल्ले.
 दिव्यांगा संबंदांत तांचे जिणेचेर लेखक सैल हांणी बरे तरेन उजवाड घातला. तेच भशेन हेर लेखकांनी, बुद्दीजिवींनी समाजांत ज्वलंत विशय हातांत घेवचे, अशें प्रा. कामत हांणी सांगलें.
 महाबळेश्वर सैल हांणी सांगलें, आयज कोंकणी भास गिरेस्त जायत आसा. कोंकणी भाशेंत खऱ्या अर्थान उत्सव चल्ला. वसंत सैल हांणी बरयिल्ले 'कोमुल' कादंबरींत सगळ्या बोली भाशांचो समन्वय सादून राष्ट्रीय भाशेंत बरयल्या, ही सोंपी गजाल न्हय. कारवारचे 90 ते 95 टक्के लोक कोंकणी भास उलयतात, मात कांय म्हयन्यां आदीं कांय कोंकणी भास विरोधकांनी कोंकणी तकट्यांचेर काळें लायलें, ही सामकी वायट गजाल. आपणें सदांच मायभास कोंकणी हे खातीर कोंकणीचें काम केलें.
 डॉ. भूषण भावे हांणी सांगलें, खंयचोय मनीस कसलीय गजाल प्रामाणीकपणान करता तेन्ना देव ताका आदार करता. लेखक वसंत सैल हांणी दिव्यांग भुरग्यांचे बाबतींत जें विचार कादंबरींतल्यान मांडल्यात, ते खूब विचार करपा सारके आसात. दिव्यांग भुरग्यां खातीर एकूय समाज वेवस्था ना हें आमचें दुर्दैव. समाज अशा लोकांचे बाबतींत असंवेदनशील आसा, हें 'कोमुल' कादंबरी वाचले उपरांत लक्षांत येता. हे कादंबरींतल्यान एक गजाल स्पश्ट जाता ती म्हणल्यार दरेकल्यान कर्मयोगी जावपाक जाय. कोंकणींत नवें पावल नवे अणभव दिता. अभ्यासक्रमांत अशा पुस्तकाचो विचार जावपाक जाय.
 ह्या सुवाळ्यांत एड. उदय भेंब्रे हांचे हस्तुकीं प्राचार्य माधव कामत आनी महाबळेश्वर सैल हांचो शाल, नाल्ल आनी यादस्तीक चिन्न भेटोवन सत्कार केलो. संजना पब्लिकेशनाचे दिनेश मणेरीकार हांणी येवकार दिलो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 